
„Tele2“ atskleidė, kokius įrenginius lietuviai rinkosi prieš mokslo metus: viena kategorija išsiskyrė labiausiai
Kompiuteris, telefonas ar išmanusis laikrodis – kokiems įrenginiams lietuviai teikė pirmenybę ruošdamiesi naujiems mokslo metams? Didžiausio mobiliojo ryšio operatoriaus „Tele2“ pardavimų duomenys atskleidžia ryškias pirkėjų pasirinkimo tendencijas. Viena prekių kategorija išsiskyrė ypač stipriai – jos pardavimai prieš rudenį išaugo net kelis kartus.
Vaikiškų išmaniųjų laikrodžių pardavimai šovė į viršų

Ryškiausiai „back to school“ (liet. atgal į mokyklą) laikotarpiu išsiskyrė vaikiški išmanieji laikrodžiai. „Tele2“ duomenimis, palyginus su ankstesnių mėnesių pardavimų vidurkiu, prieš naujus mokslo metus jų parduota 3,5 karto daugiau.
Tarp populiariausių modelių pateko „Gudrutis Super-G i5“ ir „Garett Kids Essa 4G“. Palyginti su tuo pačiu laikotarpiu praėjusiais metais, vaikiškų išmaniųjų laikrodžių pardavimai šiemet išliko panašūs.
„Vaikiškus išmaniuosius laikrodžius tėvai dažnai renkasi kaip pirmąjį išmanųjį įrenginį vaikui – laikrodis leidžia paskambinti, susisiekti su artimaisiais, o tėvai gali matyti vaiko buvimo vietą. Kartu tai paprastesnė alternatyva išmaniajam telefonui, ypač jaunesniems vaikams. Jau ne pirmus metus pastebime, kad artėjant rugsėjui tokio įrenginio poreikis stipriai išauga“, – sako „Tele2“ įrangos vadovė Laura Saulėnaitė-Laukienė.

Augo ir kompiuterių pardavimai

Rudenį suaktyvėja ir nešiojamųjų kompiuterių pardavimai. Palyginti su ankstesniu mėnesiu, jų parduodama apie 30 proc. daugiau. Vidutinė pirkėjų už nešiojamąjį kompiuterį mokama suma, kaip ir praėjusiais metais, siekia 900–950 eurų. 

Tačiau naujas kompiuteris prieš rugsėjį perkamas ne vien pamokoms ar studijoms. „Tele2“ duomenys rodo ryškų žaidimų kompiuterių pardavimų šuolį – palyginti su mokslo metų pabaiga, geguže ar birželiu, jų parduodama beveik dvigubai daugiau.

„Ruošiantis mokslo metams pirkėjai vis rečiau ieško kompiuterio tik pagrindinėms užduotims atlikti. Net ir mokslams perkamas įrenginys turi atlaikyti gerokai daugiau – nuo kelių vienu metu naudojamų programų ar vaizdo skambučių iki sudėtingesnių kūrybinių programų ir žaidimų. Būtent todėl prieš rugsėjį auga ir susidomėjimas galingesniais, žaidimams skirtais kompiuteriais. Beveik dvigubai išaugę jų pardavimai rodo, kad pirkėjai vis dažniau renkasi vieną universalesnį įrenginį ilgesniam laikui, užuot apsiriboję tik baziniais poreikiais“, – pastebi L. Saulėnaitė-Laukienė.

Populiariausių telefonų trejetuke – „Samsung“ įrenginiai

Ruošiantis naujiems mokslo metams keitėsi ir telefonai. Šiemet populiariausių „Tele2“ parduotų išmaniųjų telefonų trejetuką sudarė „Samsung“ modeliai.
Pirmoje vietoje atsidūrė „Samsung Galaxy A16“, antroje – vidutinės klasės „Galaxy A57“, o trečioje – „Galaxy S26“. Ketvirtoje vietoje įsitvirtino „Xiaomi Redmi Note 15 Pro+ 5G“, savo techninėmis galimybėmis konkuruojantis su vidutinės klasės „Samsung“ įrenginiais.
Praėjusį „back to school“ sezoną tarp populiariausių modelių taip pat buvo „Samsung Galaxy A16“, o šalia jo – „Galaxy A56“. Tuomet į populiariausiųjų trejetuką dar pateko pigesnis „Xiaomi“ modelis, o ketvirtoje vietoje buvo „Samsung Galaxy S25 Ultra“.

„Prieš mokslo metus pirkėjai telefoną vertina kaip praktišką, ilgesniam laikui skirtą pirkinį, todėl dažniausiai ieško balanso tarp kainos ir galimybių. Populiariausių modelių sąrašas rodo, kad nebūtinai vaikomasi pačių naujausių ar brangiausių įrenginių – gerai pažįstami vidutinės klasės modeliai išlieka tarp dažniausių pasirinkimų ir antrus metus iš eilės. Kartu matome, kad dalis pirkėjų renkasi ir aukštesnės klasės telefonus, todėl prieš rugsėjį nėra vieno dominuojančio kainos segmento – svarbiausia tampa tai, kiek įrenginys pasiūlo už pasirinktą biudžetą“, – pažymi „Tele2“ įrangos vadovė.

„Tele2“ nuolatos siekia teikti geriausius pasiūlymus ir siūlyti mažiausias kainas rinkoje. Bendrovė teikia mobiliojo ir fiksuoto ryšio, duomenų perdavimo, kabelinės televizijos, turinio ir daiktų interneto sprendimų paslaugas milijonams klientų. Nuo 1993 m., kai Jan Stenbeck įkūrė bendrovę, ji tapo rimtu konkurentu buvusioms valstybinėms monopolijoms ir kitiems ryšio tiekėjams. Nuo 1996 m. „Tele2“ įtraukta į NASDAQ OMX Stokholmo vertybinių popierių biržos sąrašus. Lietuvoje „Tele2“ pradėjo veiklą 2000 metais. Aplankykite mus www.tele2.lt

